《开岁二日以言事罢官将南归叠三字韵》
清代·孙锵鸣

长沙太息未过六，柳下一黜不待三。我生孤僻俗眼白，人事崄巇鬼面蓝。

老踏京华寡俦偶，埋头柱下随史聃。出入危机历已遍，往往干戈生笑谈。

君恩宽大许归去，谴诃虽至犹覆含。头颅五十倏将及，文章政事百不堪。

何如学道谢忧患，坐听万壑松风酣。一雏堕地才学语，双亲衰鬓况毵毵。

纵言禄养强颜耳，梦魂多悸神先惭。乱后耕犁行可把，菽水足助含饴甘。

春水方生江之南，云帆转海如飞骖。归心已逐春雁发，一官鸡肋又焉贪。

誓与老农同击壤，息影不离山中庵。

作者简介：孙锵鸣（1817—1901），字韶甫，号蕖田，晚号止庵。孙衣言弟。浙江瑞安人（今浙江省温州市瑞安市）。道光二十一年（1841年）进士，官翰林院侍读学士，以重宴鹿呜加侍郎衔。工书。是李鸿章的房师。著有《止庵读书记》、《东瓯大事记》、《海日楼遗集》。